RESOLUCIÓN do 26 de marzo de 2009, da Secretaría Xeral de Emigración, pola que se regulan determinados ficheiros de carácter persoal.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 06/04/2009

A Lei orgánica 15/1999, do 13 de decembro, de protección de datos de carácter persoal (BOE nº 298, do 14 de decembro) regula o tratamento de datos de carácter persoal rexistrados en soportes físicos, que os faga susceptibles de tratamento, así como toda modalidade de uso posterior destes datos polos sectores público e privado. A finalidade desta regulación é garantir e protexer as liberdades públicas e os dereitos fundamentais das persoas físicas, e especialmente a súa honra e intimidade persoal e familiar.
No artigo 20 da devandita lei disponse que a creación ou supresión dos ficheiros das administracións públicas só poderá facerse por medio de disposición xeral publicada no BOE ou diario oficial correspondente, establecendo no seu punto segundo as indicacións concretas que deben constar nas disposicións de creación daqueles.
En consecuencia, e en virtude das facultades que me confire o Decreto 44/2006, do 2 de marzo, de estrutura orgánica dos órganos superiores dependentes da Presidencia da Xunta de Galicia, e en virtude das facultades que me confire o artigo 34.6º da Lei 1/1983, do 22 de febreiro, reguladora da Xunta de Galicia e da súa presidencia, modificada parcialmente pola Lei 11/1998, do 20 de outubro, e pola Lei 12/2007, do 27 de xullo,
DISPOÑO:
Artigo 1º.-Obxecto.
Mediante esta resolución da Secretaría Xeral de Emigración regúlanse os ficheiros de carácter persoal que se especifican nos anexos seguintes.
Artigo 2º.-Contido.
A información exixida no artigo 20 da Lei orgánica 15/1999, do 13 de decembro, de protección de datos de carácter persoal e no artigo 54 do seu regulamento asociado, o Real decreto 1720/2007, do 21 de decembro, para as disposicións de regulación de ficheiros, está contida nos anexos desta resolución, en cada un dos ficheiros creados.
Artigo 3º.-Finalidade e usos dos ficheiros.
Os datos de carácter persoal, incluídos nos ficheiros da Secretaría Xeral de Emigración, regulados por esta resolución só serán utilizados para os fins expresamente previstos e declarados nos anexos e polo persoal debidamente autorizado.
Artigo 4º.-Cesión de datos.
Os datos só serán cedidos nos supostos expresamente previstos pola lei e os declarados nos anexos. No suposto de cesión de datos ás administracións públicas haberá que aterse ao disposto na normativa vixente respecto a esta materia.
Artigo 5º.-Órgano responsable da seguridade dos ficheiros.
A responsabilidade sobre os ficheiros creados por esta resolución correspóndelle á Secretaría Xeral de Emigración.
Nos anexos detallase a unidade ante a que se exercerán os dereitos de acceso, rectificación, cancelación e oposición dos datos que constan nos ficheiros.
Artigo 6º.-Medidas de seguridade.
O nivel dos ficheiros creados por esta resolución atópanse clasificados atendendo ao disposto no artigo 80 e seguintes do Real decreto 1720/2007, do 21 de decembro. No anexo I aparece a clasificación (nivel básico, medio ou alto) dos ficheiros creados baixo esta resolución.
O titular do órgano responsable destes ficheiros adoptará as medidas técnicas, de xestión e organización que sexan necesarias para asegurar a confidencialidade e integridade dos datos, así como as conducentes a facer efectivas as garantías, obrigas e dereitos recoñecidos na Lei orgánica 15/1999 e nas súas normas de desenvolvemento.
Artigo 7º.-Dereito de oposición, acceso, rectificación e cancelación de datos.
As persoas poderán exercer os seus dereitos de acceso, rectificación, oposición e cancelación de datos, cando cumpra, mediante escrito dirixido ao servizo ou unidade ante o que se pode exercer os dereitos de acceso, rectificación, cancelación e oposición establecido no ficheiro correspondente.
Artigo 8º.-Modificación de ficheiros.
Para dar cumprimento á Lei orgánica 15/1999, do 13 de decembro, publicouse a Orde do 10 de novembro de 2006 pola que se crea un ficheiro de datos de carácter persoal da Secretaría Xeral de Emigración, pola que se crean determinados ficheiros de datos de carácter persoal existentes na Secretaría Xeral de Emigración. A evolución da actividade administrativa supuxo a modificación do ficheiro detallado no anexo II.
Artigo 9º.-Supresión de ficheiros.
No anexo III desta resolución, relaciónanse aqueles ficheiros cuxa supresión será solicitada ao Rexistro da Axencia de Protección de Datos. O titular do órgano responsable destes ficheiros establece no anexo o destino que se lle vaia dar aos datos ou, se é o caso, as previsións que se adopten para a súa destrución.
Disposición derradeira
Esta resolución entrará en vigor o día seguinte ao da súa publicación no Diario Oficial de Galicia.
Santiago de Compostela, 26 de marzo de 2009.
Manuel Luis Rodríguez González
Secretario xeral de Emigración
Ver referencia pdf "06600D004P009.PDF"